ক্রীড়া প্রতিবেদক : সবাই তাকিয়ে আছে সালাম মুর্শেদীর হাতের দিকে। তিনি কার নাম তোলেন। বাংলাদেশের গ্রুপে তৃতীয় এবং শেষ দল কারা? লাওসের নামটি তোলার সঙ্গে সঙ্গে একটা স্বস্তির নিঃশ্বাস পড়ল লা মেরিডিয়ানের হলঘরে। স্বস্তি শক্তিশালী তাজিকিস্তানকে এড়ানোর এবং ‘বি’ গ্রুপ থেকে সেমিফাইনালে ওঠার তুলনামূলক সহজ পথ খুলে যাওয়ার। দেশে হবে বঙ্গবন্ধু গোল্ডকাপ, স্বাগতিকরা অন্তত সেমিফাইনাল না খেললে টুর্নামেন্ট মাঠে মারা যায়। আপাতদৃষ্টে সেই শঙ্কা কম আর এই স্বস্তি নিয়েই শুরু হলো বঙ্গবন্ধু গোল্ডকাপের পঞ্চম আসরের শুভ মহরত।